Source: https://beta.e-justice.europa.eu/171/MT/victims__rights__by_country?ROMANIA&init=true&idSubpage=1&member=1
Timestamp: 2019-10-24 06:33:07+00:00
Document Index: 156215

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

X’informazzjoni se nirċievi mingħand l-awtorità wara li jkun seħħ ir-reat (eż. il-pulizija, il-prosekutur pubbliku) anki saħansitra qabel ma nirrapporta r-reat?
Jekk int sfajt vittma ta’ reat, tista’ tirrapportah lill-pulizija (jew lill-prosekutur pubbliku) b’mod orali jew bil-miktub. Int tista’ titlob ukoll lil persuna oħra biex tirrapporta r-reat għalik, iżda int trid tipprovdi lil dik il-persuna bi prokura bil-miktub. Il-prokura miktuba u ffirmata tiġi mehmuża mal-fajl tal-każ.
Meta tirrapporta r-reat, int tista’ tirċievi informazzjoni dwar is-servizzi u l-organizzazzjonijiet li jipprovdu konsulenza psikoloġika jew kwalunkwe forma oħra ta’ appoġġ għall-vittmi, skont il-ħtiġijiet tiegħek. Int tkun intitolat(a) ukoll għal informazzjoni dwar kif tirċievi għajnuna legali, dwar id-drittijiet tiegħek matul il-proċedimenti kriminali (inklużi miżuri protettivi bħala xhud mhedded), kif ukoll dwar kif tirċievi kumpens finanzjarju mingħand l-Istat. Din l-informazzjoni tiġi pprovduta mill-ewwel korp ġudizzjarju li żżur (pulizija, prosekutur pubbliku). Int tirċievi wkoll formola b’din l-informazzjoni kollha, li trid tiffirmaha. L-informazzjoni tiġi pprovduta lilek f’lingwa li int tista’ tifhem.
Jekk int ċittadin barrani u sfajt vittma ta’ reat fir-Rumanija, int intitolat(a) għad-drittijiet kollha taċ-ċittadini Rumeni li sfaw vittmi ta’ reati.
Jekk ma tafx bir-Rumen, int intitolat(a) għal interpretu mingħajr ħlas biex jassistik matul l-interazzjoni tiegħek mal-awtoritajiet, inkluż għall-preżentazzjoni tal-ilment tiegħek f’lingwa li int tista’ tifhem u biex tirċievi l-informazzjoni li int intitolat(a) għaliha fil-mument tar-rapportar tar-reat f’lingwa li tifhem.
Jekk int vittma tat-traffikar tal-bnedmin, int tista’ tirċievi akkomodazzjoni f’ċentri speċjali ta’ kenn, fejn int se tkun protett(a). Matul il-proċedimenti kriminali, int tirċievi informazzjoni dwar il-proċedimenti f’lingwa li tifhem; int tista’ tirċevi wkoll konsulenza psikoloġika u assistenza medika. L-awtoritajiet Rumeni jagħmlu ħilithom kollha biex jgħinuk tirritorna lura fil-pajjiż ta’ oriġini tiegħek mill-aktar fis possibbli u jipprovdulek trasport sigur sal-fruntiera Rumena.
Jekk int ċittadin barrani, int tista’ titlob ukoll kumpens finanzjarju mingħand l-Istat jekk int sfajt vittma ta’: attentat ta’ qtil u attentat ta’ qtil aggravat, kif stipulati fl-Artikoli 188 u 189 tal-Kodiċi Kriminali; vjolenza domestika, kif stipulata fl-Artikolu 199 tal-Kodiċi Kriminali; reati intenzjonati li jirriżultaw fil-korriment fiżiku tal-vittma; stupru, attakk sesswali, sess ma’ minorenni u korruzzjoni sesswali ta’ minorenni, kif stipulati fl-Artikoli minn 218 sa 221 tal-Kodiċi Kriminali; trattament ħażin ta’ minorenni, kif stipulat fl-Artikolu 197 tal-Kodiċi Kriminali, kif ukoll traffikar u sfruttament ta’ persuni vulnerabbli kif ukoll attentat ta’ traffikar u u ta’ sfruttament ta’ persuni vulnerabbli.
Meta int tirrapporta reat, l-uffiċjal tal-pulizija li jirreġistra l-ilment jispjegalek il-proċedura ta’ kif se jimxi l-każ. Il-pulizija hi obbligata tfassal rapport bil-miktub li jindika l-informazzjoni li pprovdietlek.
Int tirċievi informazzjoni dwar:
id-drittijiet tiegħek matul il-proċedimenti kriminali;
l-organizzazzjonijiet li tista’ tikkuntattja għall-assistenza u s-servizzi li jipprovdu;
kif int tista’ tirċievi protezzjoni;
il-kundizzjonijiet u l-proċedura biex tikseb kumpens finanzjarju mingħand l-Istat;
il-kundizzjonijiet u l-proċedura biex tirċievi rappreżentazzjoni legali mingħajr ħlas.
Wara, matul il-proċedimenti, int tkun tista’ tirċievi informazzjoni dwar il-progress tal-investigazzjoni u, jekk il-prosekutur jiddeċiedi li ma jirriferix il-każ lill-qorti, kopja ta’ din id-deċiżjoni. Għal din, int trid tippreżenta talba lill-uffiċjal tal-pulizija jew lill-prosekutur li jmexxi l-każ tiegħek u tindika indirizz postali fir-Rumanija, indirizz tal-posta elettronika jew ta’ messaġġier elettroniku biex tirċievi l-informazzjoni.
Jekk il-prosekutur jiddeċiedi li jirreferi l-każ lill-qorti għall-proċess, int tiġi mħarrek/imħarrka biex tidher quddiem il-qorti.
Jekk tkun se tinstema’ fil-qorti, int tiġi informat(a) ukoll dwar id-drittijiet u l-obbligi tiegħek, kif ġej:
id-dritt li tkun assistit(a) minn avukat jew, jekk applikabbli, li tirċievi rappreżentazzjoni legali mingħajr ħlas;
id-dritt li tirrikorri għas-servizzi ta’ medjatur f’tali każijiet permessi bil-liġi;
id-dritt li tipproponi l-preżentazzjoni ta’ evidenza, li tagħmel oġġezzjonijiet u toħroġ konklużjonijiet f’konformità mal-liġi;
id-dritt li tiġi informat(a) dwar il-progress tal-proċedimenti;
id-dritt li tippreżenta lment preliminari, fejn ikun meħtieġ (għal ċerti tipi ta’ reati, l-applikazzjoni tiegħek fil-forma ta’ lment preliminari tkun neċessarja biex jipproċedi l-każ kontra t-trasgressur). Il-korpi ġudizzjarji jipprovdu kjarifiki dwar din il-kwistjoni fejn ikun hemm bżonn. L-ilmenti preliminari huma maħsuba biex jintalab l-issoktar tal-proċedimenti kriminali kontra t-trasgressur. L-ilment preliminari jvarja mill-ilment li int tippreżenta quddiem il-pulizija jew il-prosekutur pubbliku biex tinformahom li seħħ reat kontrik.
id-dritt li ssir parti ċivili fil-proċedimenti;
l-obbligu li tkun preżenti kull meta titħarrek mill-korpi ġudizzjarji;
l-obbligu li tinnotifika kull tibdil fl-indirizz;
id-dritt li tiġi informat(a) dwar kull rilaxx tat-trasgressur, meta t-trasgressur jiġi sentenzjat għall-ħabs jew jitqiegħed taħt kustodja.
Iva. Int intitolat(a) għal servizzi ta’ traduzzjoni u ta’ interpretazzjoni matul il-proċedimenti kriminali.
Matul il-proċedimenti kriminali, persuna b'diżabilità, irrispettivament mill-istatus tagħha (konvenut, parti li sofriet id-dannu, xhud) trid tiġi offruta s-servizzi ta’ interpretu, ta’ psikologu u/jew ta’ rappreżentant tad-Direttorati Ġenerali għall-Ħidma Soċjali u għall-Protezzjoni tat-Tfal (Direcțiile Generale de Asistență Socială și Protecție a Copilului) (għal minorenni).
Il-qafas legali fis-seħħ jistabbilixxi li l-persuni kkonċernati jistgħu jiġu pprovduti b’assistenza speċjalizzata mid-direttorati reġjonali eżistenti għall-ħidma soċjali u għall-protezzjoni tat-tfal u, jekk applikabbli, assistenza medika.
Skont in-natura tar-reat (b’mod partikolari meta dan jitwettaq kontra persuni), l-uffiċjal tal-pulizija jista’ jirrakkomanda/ jidderieġi lill-vittma għas-servizzi ta’ konsulenza psikoloġika.
Jekk int vittma ta’ kategorija speċifika ta’ reati (attentat ta’ qtil u attentat ta’ qtil aggravat, kif stipulati fl-Artikoli 188 u 189 tal-Kodiċi Kriminali, vjolenza domestika, kif stipulata fl-Artikolu 199 tal-Kodiċi Kriminali, reati intenzjonati li jirriżultaw fil-korriment fiżiku tal-vittma, stupru, attakk sesswali, sess ma’ minorenni u korruzzjoni sesswali ta’ minorenni, kif stipulati fl-Artikoli minn 218 sa 221 tal-Kodiċi Kriminali, trattament ħażin ta’ minorenni, kif stipulat fl-Artikolu 197 tal-Kodiċi Kriminali, kif ukoll traffikar u sfruttament ta’ persuni vulnerabbli kif ukoll attentat ta’ traffikar u ta’ sfruttament ta’ persuni vulnerabbli), int tista’ tirċievi konsulenza psikoloġika (sa tliet xhur għal adulti u sa sitt xhur għat-tfal taħt it-18-il sena), assistenza medika jew kull tip ieħor ta’ assistenza mingħajr ħlas, skont il-bżonn. Dawn it-tipi ta’ assistenza jiġu offruti mingħajr ħlas biss jekk int tirrapporta r-reat lill-pulizija. Int tista’ tapplika għal assistenza mas-servizzi ta’ probation wara li tippreżenta r-rapport lill-uffiċjal tal-pulizija.
Jekk int vittma ta’ vjolenza domestika, tista’ titlob l-għajnuna mingħand wieħed mill-assistenti tal-familja li jaħdmu għall-Ministeru tax-Xogħol u tal-Ġustizzja Soċjali (Ministerul Muncii și Justiției Sociale). Il-Ministeru joffri diversi tipi ta’ assistenza lill-vittmi ta’ vjolenza domestika (eż. konsulenza psikoloġika, protezzjoni tal-identità, eċċ.). Bħala vittma ta’ vjolenza domestika, int tista’ titlob ukoll li tiġi akkomodat(a) f’ċentru għall-vittmi ta’ vjolenza domestika fejn int tirċievi protezzjoni u konsulenza.
Min jipprovdi l-appoġġ lill-vittmi?
Fir-Rumanija, skont it-tip ta’ reat, vittma tista’ tirċievi appoġġ speċifiku mingħand l-istituzzjonijiet li ġejjin:
Jekk int vittma ta’ vjolenza domestika, int tista’ tikkuntattja lill-Aġenzija Nazzjonali għall-Opportunitajiet Indaqs bejn in-Nisa u l-Irġiel (Agenția Națională pentru Egalitate de Șanse între Bărbați și Femei) u lid-Direttorati Ġenerali għall-Ħidma Soċjali u għall-Protezzjoni tat-Tfal (DGASPCs).
Jekk int għandek anqas minn 18-il sena u int vittma ta’ reat, tista’ tikkuntattja lill-Awtorità Nazzjonali għall-Protezzjoni tad-Drittijiet tat-Tfal u għall-Adozzjoni (Autoritatea Națională pentru Protecția Drepturilor Copilului și Adopție - ANPDCA) u lid-Direttorati Ġenerali għall-Ħidma Soċjali u għall-Protezzjoni tat-Tfal (DGASPCs).
Jekk int vittma tat-traffikar tal-bnedmin, tista’ tikkuntattja lill-Aġenzija Nazzjonali Kontra t-Traffikar tal-Bnedmin (Agenția Națională împotriva Traficului de Persoane - ANITP) fil-Ministeru tal-Affarijiet Interni (Ministerul Afacerilor Interne - MAI).
Hemm ukoll numru ta’ organizzazzjonijiet nongovernattivi (NGOs) li jipprovdu diversi tipi ta’ appoġġ għall-vittmi. L-istituzzjoni li tikkuntattja tidderiġik għall-NGO rilevanti.
Jekk int sfajt vittma ta' reat vjolenti, bħal attentat ta’ qtil u attentat ta’ qtil aggravat, kif stipulati fl-Artikoli 188 u 189 tal-Kodiċi Kriminali, vjolenza domestika, kif stipulata fl-Artikolu 199 tal-Kodiċi Kriminali; reati intenzjonati li jirriżultaw fil-korriment fiżiku tal-vittma, stupru, attakk sesswali, sess ma’ minorenni u korruzzjoni sesswali ta’ minorenni, kif stipulati fl-Artikoli 218 sa 221 tal-Kodiċi Kriminali, trattament ħażin ta’ minorenni, kif stipulat fl-Artikolu 197 tal-Kodiċi Kriminali, kif ukoll traffikar u sfruttament ta’ persuni vulnerabbli u attentat ta’ traffikar u ta’ sfruttament ta’ persuni vulnerabbli, int tista’ titlob l-għajnuna tas-servizzi ta’ probation.
Iva, il-korpi ġudizzjarji jridu jirreferuk għat-tali servizzi.
Kemm matul l-investigazzjoni kriminali kif ukoll matul il-proċeduri tal-qorti, jekk il-korpi ġudizzjarji jqisu li l-privatezza jew id-dinjità tiegħek jistgħu jkunu affettwati minħabba l-informazzjoni li tipprovdi jew minħabba kawżi oħra, dawn jistgħu jirrikorru għal miżuri, fuq inizjattiva tagħhom stess jew wara applikazzjoni tiegħek, biex jiġu protetti l-kunfidenzjalità u l-privatezza tiegħek, bħal pereżempju:
il-protezzjoni tad-dettalji dwar l-identità tiegħek;
is-smigħ tiegħek isir b’mezzi awdjoviżivi, bil-leħen u d-dehra tiegħek li jiġu distorti, mingħajr ma jkun hemm rekwiżit li int tkun preżenti, fejn il-miżuri l-oħra ma jkunux biżżejjed;
is-sessjoni tal-qorti tinżamm privata matul l-interrogazzjoni tiegħek.
Barra minn hekk, matul il-proċeduri tal-qorti, il-qorti tista’ tipprojbixxi kull pubblikazzjoni ta’ testi, ta’ tpinġijiet, ta’ ritratti jew ta’ stampi li jistgħu jikxfu l-identità tiegħek.
Il-qorti tista’ tiddikjara wkoll is-sessjoni tal-qorti bħala waħda privata jekk seduta pubblika tkun tista’ taffettwa d-dinjità jew il-privatezza tiegħek.
Il-persunal tas-servizz ta’ probation irid iżomm kunfidenzjali d-data fil-pussess tiegħu matul l-eżerċizzju ta’ dmirijietu. L-informazzjoni pprovduta lill-korpi ġudizzjarji bħala parti mill-proċedimenti kriminali hi eżentata minn din ir-regola. Kemm matul l-eżerċizzju tad-dmirijiet tax-xogħol tagħhom kif ukoll fis-soċjetà, il-konsulenti, il-kapijiet tas-servizzi u l-ispetturi jridu jżommu kunfidenzjali kull dokument fil-pussess tagħhom. L-informazzjoni relatata mal-każijiet fir-reġistru tas-servizz, kif ukoll kull informazzjoni relatata mal-organizzazzjoni u mal-eżekuzzjoni tal-attivitajiet tagħhom għandhom jitqiegħdu għad-dispożizzjoni tal-midja soġġetti għall-kunfidenzjalità tad-data personali tar-riċevituri tas-servizz.
Biex ikollok aċċess għas-servizzi ta’ appoġġ għall-vittmi, int trid tirrapporta r-reat lill-korpi rilevanti.
Kemm matul l-investigazzjoni kriminali kif ukoll matul il-proċeduri tal-qorti, int tkun intitolat(a) għal miżuri protettivi, meta l-korpi ġudizzjarji jqisu li int tista’ tkun f’periklu.
Hu ferm importanti li int tkun taf li, jekk il-korpi ġudizzjarji jqisu li int tista’ tkun fil-periklu minħabba l-informazzjoni li tipprovdi jew minħabba kawżi oħra, dawn jistgħu jieħdu ċerti miżuri, fuq applikazzjoni tiegħek jew minn jeddhom, biex jiżguraw il-protezzjoni tiegħek, bħal:
il-provvista ta’ sorveljanza jew ta’ sigurtà madwar id-dar jew l-akkomodazzjoni temporanja tiegħek;
il-provvista ta’ skorta u ta’ protezzjoni lilek jew lill-membri tal-familja tiegħek matul il-vjaġġi;
il-protezzjoni tad-dettalji dwar l-identità tiegħek (data personali tista’ titneħħa mill-fajl biex tiġi protetta l-identità tiegħek billi jiġi speċifikat li din l-informazzjoni hi sigrieta);
is-smigħ tiegħek b’mezzi awdjoviżivi, bil-leħen u bid-dehra tiegħek distorti, mingħajr ma jkun hemm rekwiżit li int tkun preżenti, meta l-miżuri l-oħra ma jkunux biżżejjed (b’dan il-mod, int ma jkollokx bżonn tidher quddiem l-uffiċjal tal-pulizija, il-prosekutur jew l-imħallef u ma tkunx fl-istess post bħat-trasgressur);
is-sessjoni tal-qorti għandha tinżamm privata matul l-interrogazzjoni tiegħek;
Barra minn hekk, jekk int xhud fil-proċedimenti kriminali jew, anki meta ma tkunx involut fil-każ, int tipprovdi informazzjoni li tgħin lill-korpi ġudizzjarji jsolvu l-każijiet relatati ma’ reati serji jew jipprevjenu milli jseħħu danni sinifikanti, int tista’ titlob lill-uffiċjal tal-pulizija jew lill-prosekutur li jmexxi l-investigazzjoni biex iqiegħdek taħt il-programm ta’ protezzjoni tax-xhieda. Dan il-programm jinkludi numru ta’ miżuri bħal:
identità sigrieta, inkluża parteċipazzjoni fis-seduti bil-leħen jew bid-dehra tiegħek distorti;
protezzjoni mill-pulizija ta’ darek u skorta tal-pulizija meta tkun trid tmur għand il-korpi ta’ investigazzjoni kriminali;
rilokazzjoni;
tibdil fl-identità, inkluż it-tibdil tad-dehra tiegħek, jekk ikun hemm bżonn.
Jekk int tidħol fil-programm ta’ protezzjoni tax-xhieda, int tkun tista’ tibbenefika minn assistenza addizzjonali bħal:
tidħil mill-ġdid f’ambjent soċjali differenti;
kisba ta’ kwalifiki professjonali ġodda;
impjieg ġdid;
appoġġ finanzjarju sakemm issib impjieg ġdid.
Jekk ikun hemm bżonn, il-qraba tal-ewwel grad tiegħek (bħat-tfal jew il-ġenituri tiegħek) u l-konjuġi tiegħek jistgħu jidħlu fil-programm ta’ protezzjoni tax-xhieda wkoll.
Jekk int ma tidħolx fil-programm ta’ protezzjoni tax-xhieda matul l-investigazzjoni kriminali, tista’ tapplika għal dan il-programm matul il-proċeduri tal-qorti.
Protezzjoni addizzjonali hi disponibbli, skont it-tip ta’ reat:
Jekk int vittma ta’ vjolenza domestika, int tista’ titlob lill-qorti tipprojbixxi lit-trasgressur milli joqgħod fid-dar kondiviża tagħkom. Inkella int, bħala vittma, tista’ tkun akkumpanjat(a) f’ċentru għall-vittmi ta’ vjolenza domestika. Akkomodazzjoni bħal din tkun disponibbli f’każijiet urġenti biss meta s-sikurezza tiegħek tkun teħtieġ iżolament mit-trasgressur jew meta jkun hemm approvazzjoni bil-miktub tal-assistent tal-familja inkarigat mill-każ tiegħek. Ladarba tkun fiċ-ċentru, int tista’ tirċievi akkomodazzjoni, ikel, kura medika, konsulenza psikoloġika u assistenza legali mingħajr ħlas.
Jekk int vittma ta’ traffikar tal-bnedmin, int tista’ tkun akkomodat(a) f’ċentru għall-protezzjoni tal-vittmi. Normalment l-akkomodazzjoni tkun disponibbli għal perjodu ta’ 10 ijiem, iżda l-qorti tista’ testendi s-soġġorn tiegħek sakemm jintemmu l-proċedimenti. Jekk ikun hemm bżonn, il-pulizija tista’ tipprovdi protezzjoni fiżika matul il-proċedimenti kriminali. Jekk int vittma tat-traffikar tal-bnedmin, is-seduta tal-qorti ma tkunx pubblika.
Jekk int tqis li tinsab fil-periklu, għandek tinforma lill-uffiċjal tal-pulizija, lill-prosekutur jew lill-imħallef u tipprovdi l-akbar ammont ta’ informazzjoni possibbli.
Il-miżuri msemmija hawn fuq huma disponibbli kemm għall-istadju tal-investigazzjoni kriminali kif ukoll għall-proċeduri tal-qorti.
Int tirċievi l-protezzjoni tal-Pulizija Rumena.
Jekk, malli jintemmu l-proċedimenti kriminali, int tkun għadek fil-periklu, il-korpi ġudizzjarji jikkunsidraw jekk jirrakkomandawx l-inklużjoni tiegħek fi programm ta’ protezzjoni tax-xhieda, jekk ma tkunx diġà parti minn dak il-programm.
Għall-vittmi ta’ traffikar tal-bnedmin, ir-riskju jiġi vvalutat mill-istrutturi speċjalizzati tal-pulizija.
Iva, il-każ tiegħek jista’ jiġi vvalutat. Pereżempju, il-vittmi ta’ ċerti kategoriji ta’ reati (vjolenza domestika, stupru, attakk sesswali eċċ.) jinstemgħu biss minn persuni tal-istess sess jekk il-vittma titlob dan.
It-tieni interrogazzjoni tal-parti vittma ssir biss jekk tkun strettament neċessarja għall-fini tal-proċedimenti kriminali biex tiġi evitata ħsara ulterjuri għall-vittma.
Biex tiġi evitata ħsara ulterjuri għall-vittma billi din ikollha tinstema’ ripetutament mill-korpi ġudizzjarji, il-liġijiet dwar il-proċedura kriminali jeħtieġu wkoll li parti li tkun sofriet id-dannu li tkun ippreżentat ilment b’rabta ma’ reat tinstema’ minnufih jew, meta dan ma jkunx possibbli, wara li tippreżenta l-ilment, mingħajr dewmien żejjed.
Miżura ulterjuri li tibbenefika lill-vittma hi li din ma tiġix informata dwar kull rilaxx tat-trasgressur, jekk il-vittma ma tkunx talbet b’mod speċifiku li tiġi informata dwar dan.
Jekk int vittma vulnerabbli, int tista’ tibbenefika mill-miżuri protettivi spjegati fit-tweġibiet mogħtija aktar ’il fuq dwar il-protezzjoni tax-xhieda.
Jekk int vittma minorenni ta’ sfruttament, ta’ vjolenza, ta’ abbuż, ta’ negliġenza jew ta’ trattament ħażin jew ta’ kwalunkwe reat ieħor, kull persuna, inkluża int, tista’ tirrapporta r-reat lill-pulizija.
Il-minorenni jitqiesu sa mill-bidu nett vittmi vulnerabbli u l-awtoritajiet għandhom jinformawk dwar il-miżuri protettivi li tista’ tirċievi.
Il-minorenni jistgħu jirċievu assistenza mingħand l-Awtorità Nazzjonali għall-Protezzjoni tad-Drittijiet tat-Tfal u għall-Adozzjoni. Jekk tinsab fil-periklu, int tista’ tapplika għal rimedju b’mandat ta’ inibizzjoni li tintitolak għal akkomodazzjoni f’post fejn int tista’ tirċievi protezzjoni (bħal familja oħra jew ċentru speċjali).
Jekk int tintalab tidher quddiem il-korpi tal-investigazzjoni kriminali u jkollok anqas minn 14-il sena, int trid tkun akkumpanjat(a) mill-ġenituri jew mit-tutur tiegħek. Jekk il-ġenituri jew it-tuturi tiegħek ikunu involuti fil-proċedimenti kriminali jew jistgħu jkunu interessati fl-influwenzar tad-dikjarazzjoni tiegħek, l-interrogazzjoni sseħħ fil-preżenza ta’ qarib jew ta’ persuna oħra maħtura mill-uffiċjal tal-pulizija/mill-prosekutur/mill-imħallef.
Barra minn hekk, il-korpi ġudizzjarji jistgħu jiddeċiedu li psikologu għandu jattendi biex jgħinek matul l-interrogazzjonijiet. Int tista’ tapplika għal dan mal-korpi ġudizzjarji.
L-interrogazzjoni trid tiġi reġistrata u, jekk dan ma jkunx possibbli, trid tinkiteb f’rapport.
Int tista’ tinstema mill-istess persuna fi kmamar imfassla/ adattati apposta, fejn disponibbli.
Fl-investigazzjoni ta’ ċerti kategoriji ta’ reati, l-interrogazzjonijiet jistgħu jsiru minn persuna tal-istess sess bħall-vittma. Int tista’ tkun akkumpanjat(a) ukoll minn persuna tal-għażla tiegħek.
Int intitolat(a) għal rappreżentant legali matul il-proċedimenti. Jekk m’għandekx konsulent legali, il-qorti tgħinek issib wieħed. Jekk il-familja tiegħek ma taffordjax tħallas għas-servizzi tal-konsulent, int tkun intitolat(a) għal assistenza legali mingħajr ħlas.
Il-konjuġi, il-minorenni jew id-dipendenti ta’ persuna deċeduta kaġun ta’ qtil u ta’ qtil aggravat kif stipulati fl-Artikoli 188 u 189 tal-Kodiċi Kriminali, kif ukoll ta’ reati intenzjonati li jwasslu għall-mewt, ikunu intitolati għal assistenza legali mingħajr ħlas u għal kumpens finanzjarju mingħand l-Istat.
L-assistenza legali mingħajr ħlas hi disponibbli wkoll għal kategoriji oħra ta’ reati minbarra dawn imsemmija hawn fuq, jekk l-introjtu fix-xahar tal-vittma għal kull membru tal-familja ma jkunx ogħla mill-paga minima bażika nazzjonali gross determinata għas-sena meta tiġi ppreżentata l-applikazzjoni għall-assistenza legali mingħajr ħlas.
Il-membru tal-familja tiegħi safa vittma ta’ reat – x’inhuma d-drittijiet tiegħi?
Jekk jogħġbok ara l-informazzjoni msemmija aktar ’il fuq.
Il-medjazzjoni hi possibbli biss għar-reati anqas serji elenkati fid-dritt kriminali. Il-proċedura tista’ tiġi applikata biss jekk kemm int kif ukoll it-trasgressur taqblu li tieħdu sehem. Matul il-proċedura ta’ medjazzjoni, int se tkun mistieden/mistiedna għal sensiela ta’ laqgħat mat-trasgressur biex tiddiskutu l-possibbiltajiet għal rikonċiljazzjoni. Persuna msejħa medjatur tiffaċilita l-laqgħat. Jekk il-proċedura tikkonkludi bir-rikonċiljazzjoni, int tista’ tirtira l-ilment tiegħek kontra t-trasgressur u l-każ jingħalaq. Inkella, jekk il-proċedura ma tirnexxix, il-proċedimenti kriminali jkomplu bħallikieku ma seħħet ebda medjazzjoni.
Il-Liġi Nru 135/2010 rigward il-Kodiċi tal-Proċedura Kriminali, kif emendata u supplimentata b’mod ulterjuri (Legea nr. 135/2010 privind Codul de procedură penală)
Il-Liġi Nru 678/2001 rigward il-prevenzjoni u l-ġlieda kontra t-traffikar tal-bnedmin, kif emendata u supplimentata b’mod ulterjuri (Legea nr. 678/2001 privind prevenirea și combaterea traficului de persoane)
Id-Deċiżjoni tal-Gvern Nru 1216/2001 li tapprova l-Pjan ta’ Azzjoni Nazzjonali rigward il-ġlieda kontra t-traffikar tal-bnedmin (Hotărârea de Guvern nr. 1.216/2001 privind aprobarea Planului național de acțiune pentru combaterea traficului de ființe umane)
Il-Liġi Nru 211/2004 rigward ċerti miżuri għall-protezzjoni tal-vittmi ta’ reat, kif emendata u supplimentata b’mod ulterjuri (Legea 211/2004 privind unele măsuri pentru asigurarea protecției victimelor infracțiunilor)
Id-Deċiżjoni tal-Gvern Nru 1238/10 ta’ Ottubru 2007 li tapprova l-istandards nazzjonali speċifiċi għal servizzi speċjalizzati ta’ assistenza lil vittmi ta’ traffikar tal-bnedmin (Hotărârea Guvernului nr. 1238 din 10 octombrie 2007 pentru aprobarea Standardelor naționale specifice pentru serviciile specializate de asistență a victimelor traficului de persoane)
Il-Liġi Nru 217/2003 rigward il-prevenzjoni u l-ġlieda kontra l-vjolenza domestika, kif emendata u supplimentata b’mod ulterjuri (Legea 217/2003 pentru prevenirea și combaterea violenței în familie)
Il-Liġi Nru 272/2004 għall-promozzjoni u għall-protezzjoni tad-drittijiet tat-tfal, kif emendata u supplimentata b’mod ulterjuri (Legea 272/2004 privind protecția și promovarea drepturilor copilului)
Il-Liġi Nru 682/2002 rigward il-protezzjoni tax-xhieda, kif emendata u supplimentata b’mod ulterjuri (Legea 682/2002 privind protecția martorilor)
Il-Liġi Nru 192/2006 rigward il-medjazzjoni u l-organizzazzjoni tal-professjoni ta’ medjatur, kif emendata u supplimentata b’mod ulterjuri (Legea 192/2006 privind medierea și organizarea profesiei de mediator)